Reid Gardiner

Reid Gardiner (s. 19. tammikuuta 1996 Prince Albert, Saskatchewan, Kanada) on kanadalainen jääkiekkoilija, joka edustaa Ruotsin SHL-liigan Växjö Lakersia. Hän on pelipaikaltaan oikea laitahyökkääjä. Gardiner laukoo oikealta.
Ura.
Seuraura.
Gardiner pelasi kaudella 2010–2011 Humboldt Broncosin junioreissa, jonka jälkeen Prince Albert Raiders varasi hänet koko WHL:n varaustilaisuuden kahdeksantena pelaajana kesällä 2011. Kauden 2011–2012 Gardiner pelasi B-nuorten sarja SMAAAHL:n Saskatoon Contactsissa, jossa hän voitti sarjan mestaruuden. Kaudeksi 2012–2013 Gardiner siirtyi Raidersin WHL-joukkueeseen. Kaudella 2014–2015 hän nousi joukkueen varakapteeniksi. Gardiner oli tehoilla 34+30=64 Raidersin paras pistemies ja maalintekijä. Kaudella 2015–2016 hän voitti joukkueen sisäisen piste-, maali- ja syöttöpörssin tehoilla 43+49=92, joilla Gardiner jakoi WHL:n maalipörssin neljännen sijan Kelowna Rocketsin Tyson Baillien ja Lethbridge Hurricanesin Tyler Wongin kanssa sekä sijoittui pistepörssissä kahdeksanneksi. Hän voitti myös Raidersin sisäisen tehotilaston lukemalla +26.
Lokakuussa 2016 Gardiner teki vuoden mittaisen sopimuksen AHL-joukkue Wilkes-Barre/Scranton Penguinsin kanssa. Gardiner osallistui samana syksynä myös Pittsburgh Penguinsin harjoitusleirille. Hän pelasi AHL:ssä alkukaudella 2016–2017 23 runkosarjaottelua tehopistein 3+3=6, kunnes tammikuussa 2017 Prince Albert Raiders kauppasi Gardinerin WHL-oikeudet Kelowna Rocketsiin vaihdossa viidennen kierroksen varausvuoroon sekä ehdollisiin ensimmäisen ja viidennen kierroksen varausvuoroihin. Samalla hänen vahvistettiin siirtyvän yli-ikäisenä Rocketsiin. Gardiner sijoittui tehoilla 15+13=28 koko WHL:n pudotuspelien maalipörssissä toiseksi ja pistepörssissä kolmanneksi.
Gardiner teki heinäkuussa 2017 Wilkes-Barre/Scranton Penguinsin kanssa uuden, vuoden mittaisen AHL-sopimuksen. Hän osallistui samana syksynä jälleen Pittsburgh Penguinsin NHL-harjoitusleirille. Gardiner pelasi kaudella 2017–2018 kymmenen AHL-ottelua tehopistein 1+2=3, mutta suurimman osan kaudestaan hän pelasi kuitenkin ECHL-joukkue Wheeling Nailersin vahvuudessa tehden 58 runkosarjaottelussa tehot 30+27=57. Gardiner oli joukkueen paras maalintekijä ja toiseksi paras pistemies Nick Sorkinin jälkeen. Hän voitti myös Nailersin sisäisen tehotilaston lukemalla +15. Gardiner valittiin kauden päätteeksi ECHL:n tulokkaiden tähdistökentälliseen.
Heinäkuussa 2018 Gardiner teki vuoden mittaisen sopimuksen AHL-joukkue Utica Cometsin kanssa. Hän osallistui samana syksynä myös NHL-seura Vancouver Canucksin harjoitusleirille. Gardiner pelasi kaudella 2018–2019 AHL:ssä 21 runkosarjaottelua tehopistein 2+1=3, mutta suurimman osan kaudestaan hän pelasi kuitenkin ECHL-joukkue Kalamazoo Wingsissa. Gardiner oli joukkueen toiseksi paras maalintekijä ja kolmanneksi paras pistemies tehoilla 26+27=53. Hän voitti myös Wingsin sisäisen tehotilaston lukemalla +26. Pudotuspeleissä Gardiner oli joukkueen paras pistemies ja syöttäjä tehoilla 1+4=5. Hän pelasi kauden aikana myös ECHL:n tähdistöottelussa.
Gardiner siirtyi kaudeksi 2019–2020 Saksan DEL-liigan Düsseldorfer EG:hen. Hän voitti joukkueen sisäisen pistepörssin tehoilla 11+24=35. Lokakuussa 2020 Gardiner siirtyi loppukauden 2020–2021 kattavalla sopimuksella sarjatasoa alemmas DEL2-liigan Tölzer Löweniin oltuaan alkukauden ilman sopimusta. Hän oli joukkueen toiseksi paras maalintekijä ja kolmanneksi paras pistemies tehoilla 34+40=74, joilla Gardiner sijoittui koko liigan maalipörssissä kolmanneksi ja pistepörssissä kuudenneksi.
Kaudeksi 2021–2022 Gardiner siirtyi 1+1-vuotisella sopimuksella SM-liigajoukkue JYPiin. Hän johti joukkueen sisäistä piste- ja maalipörssiä tehoilla 18+11=29, kunnes helmikuussa 2022 sarjataulukossa viimeisenä ollut JYP lainasi Gardinerin loppukaudeksi Helsingin IFK:hon. Samalla JYP tiedotti käyttäneensä hänen sopimuksessaan olleen option ja teki vuoden mittaisen jatkosopimuksen Gardinerin kanssa. Hän teki runkosarjassa yhteensä 23 maalia, joilla Gardiner sijoittui SM-liigan maalipörssissä neljänneksi. Pudotuspeleissä hän putosi ajoittain jopa 13. hyökkääjäksi, mutta toisessa puolivälieräottelussa Turun Palloseuraa vastaan Gardiner onnistui tästä huolimatta nousemaan ratkaisijaksi ja teki ottelussa tehot 1+2=3.
Gardiner palasi kaudeksi 2022–2023 JYPin vahvuuteen. Hän oli tehoilla 27+10=37 joukkueen kolmanneksi paras pistemies. Gardiner voitti myös koko SM-liigan maalipörssin ja hänet palkittiin Aarne Honkavaara -palkinnolla. Marraskuussa 2022 hän teki JYPin kanssa vuoden mittaisen jatkosopimuksen. Kaudella 2023–2024 Gardiner oli tehoilla 24+25=49 joukkueen paras maalintekijä ja toiseksi paras pistemies Jerry Turkulaisen jälkeen. Hän sijoittui liigan maalipörssissä kolmanneksi Kärppien Teemu Turusen ja Ilveksen Jani Nymanin jälkeen.
Kaudeksi 2024–2025 Gardiner siirtyi kaksivuotisella sopimuksella Oulun Kärppiin. Hänen jälkimmäinen sopimuskautensa sisältää option ulkomaille siirtymisestä. Gardiner aloitti kautensa vahvasti ja teki 15 ensimmäisessä ottelussa 16 maalia. Hänen maalimääränsä 15 ensimmäiseen otteluun oli SM-liigahistorian suurin 2000-luvulla. Gardinerin maalitahti kuitenkin hiljeni kauden edetessä ja hän teki kevätkaudella vain viisi osumaa. Gardiner teki runkosarjassa kaikkiaan 60 ottelussa tehot 27+28=55, joilla hän oli Kärppien paras maalintekijä ja toiseksi paras pistemies Michal Kovařčíkin jälkeen. Gardiner sijoittui koko SM-liigan maalipörssissä neljänneksi ja pistepörssissä seitsemänneksi. Hän edusti joukkuetta kauden aikana myös Spengler Cupissa. Kauden jälkeen Kärpät tiedotti, että Gardiner ei jatka seurassa, vaan hän käytti sopimuksessaan olleen ulkomaanoption.
Kaudeksi 2025–2026 Gardiner siirtyi vuoden mittaisella sopimuksella Ruotsin SHL-liigan Växjö Lakersiin.
Maajoukkueura.
Gardiner edusti Kanadan alle 16-vuotiaiden maajoukkueetta nuorten olympiakisoissa Innsbruckissa 2012, jolloin hän voitti pronssia. Gardiner voitti tehoilla 4+8=12 koko turnauksen syöttöpörssin sekä jakoi pistepörssin voiton Venäjän Ivan Nikolišinin kanssa. Hän edusti myös Canada Westernin joukkuetta World U-17 Hockey Challengessa vuonna 2013, jolloin Gardiner toimi joukkueen varakapteenina.
Muuta.
Gardinerin pikkuveli Erik on pelannut myös jääkiekkoa hyökkääjänä. Veljekset pelasivat kaudella 2016–2017 joukkuetovereina Kelowna Rocketsin WHL-joukkueessa.